b"\n_START_ARTICLE_\nCan Bosch (Gallifa)\n_START_SECTION_\nDescripci\xc3\xb3\n_START_PARAGRAPH_\n\xc3\x89s una masia localitzada als afores de la poblaci\xc3\xb3. Presenta una organitzaci\xc3\xb3 t\xc3\xadpica dels masos de la rodalia, dedicats a les tasques agr\xc3\xadcoles: diverses edificacions juxtaposades, fruit d'ampliacions successives i per necessitats del terreny, col\xc2\xb7locades a nivells diferents. El frontis de l'edifici principal est\xc3\xa0 distribu\xc3\xaft asim\xc3\xa8tricament, donada l'ampliaci\xc3\xb3 de la crugia lateral esquerra, en la que s'obr\xc3\xad una altra porta. El carener de la teulada corre perpendicular al frontis, el r\xc3\xa0fec mostra una senzilla decoraci\xc3\xb3._NEWLINE_La porta principal, \xc3\xa9s de forma arquitravada, menys usual en la zona, els llindars s\xc3\xb3n de pedra tan pel que fa a les portes com les finestres. Sobre la porta hi ha tres finestres centrades, la del mig presenta sobre la llinda una data,1780. Els murs s\xc3\xb3n de pedra i morter, reservant-se les pedres de mida m\xc3\xa9s gran i m\xc3\xa9s ben escairades per les cantoneres de l'edifici. Al voltant de la casa principal trobem diverses edificacions pr\xc3\xb2pies de la funci\xc3\xb3 agr\xc3\xadcola tals com corts, coberts, etc.\n_START_SECTION_\nHist\xc3\xb2ria\n_START_PARAGRAPH_\nLa data de la llinda (1780) indica que segurament el mas fou remodelat i ampliat a finals del segle XVIII. Al llarg d'aquest segle, donada la millora econ\xc3\xb2mica i l'augment de poblaci\xc3\xb3, a Gallifa es constru\xc3\xafren noves edificacions i es van restaurar i ampliar les antigues, tal com deuria passar en aquest cas."